P6_TA(2006)0493

Konvencija o biološkem in toksičnem orožju

Resolucija Evropskega parlamenta o Konvenciji o prepovedi biološkega in toksičnega orožja, o kasetnih bombah in klasičnem orožju

Evropski parlament,

- ob upoštevanju tretje revizijske konference Konvencije o konvencionalnem orožju (CCW) iz leta 1980, ki se je odvijala v Ženevi med 7. in 17. novembrom 2006;

- ob upoštevanju šeste revizijske konference Konvencije o biološkem in toksičnem orožju (BTWC) iz leta 1972, ki se bo odvijala v Ženevi med 20. novembrom in 8. decembrom 2006;

- ob upoštevanju Skupnega ukrepa Sveta 2006/184/SZVP z dne 27. februarja 2006 v podporo Konvenciji o biološkem in toksičnem orožju, v okviru Strategije EU proti širjenju orožja za množično uničevanje [1], ki naj spodbudi univerzalnost te konvencije in podpre države pogodbenice pri njenem izvrševanju z namenom, da države pogodbenice prenesejo mednarodne obveznosti iz te konvencije v nacionalno zakonodajo ter upravne ukrepe,

- ob upoštevanju akcijskega načrta EU v zvezi s Konvencijo o biološkem in toksičnem orožju, o katerem je bil dosežen dogovor istočasno s skupnim ukrepom in v katerem so se države članice obvezale, da bodo Združenim narodom predložile ukrepe za krepitev zaupanja, generalnemu sekretarju Združenih narodov pa seznam ustreznih strokovnjakov in laboratorijev zaradi kakršnih koli preiskav o domnevni uporabi kemičnega in biološkega orožja,

- ob upoštevanju Skupnega stališča Sveta 2006/242/SZVP z dne 20. marca 2006 o revizijski konferenci Konvencije o biološkem in toksičnem orožju (BTWC) leta 2006 [2], ki naj bi nadalje okrepilo to konvencijo in spodbudilo uspešen izid šeste revizijske konference,

- ob upoštevanju evropske varnostne strategije in strategije EU zoper širjenje orožja za množično uničevanje, sprejete na zasedanju Evropskega sveta v Bruslju z dne 12. in 13. decembra 2003, ter svoje resolucije z dne 17. novembra 2005 o neširjenju orožja za množično uničevanje: vloga Evropskega parlamenta [3],

- ob upoštevanju člena 103(4) svojega Poslovnika,

A. ker je Konvencija o biološkem in toksičnem orožju, ki so jo začeli podpisovati leta 1972 in je pričela veljati leta 1975, prva večstranska pogodba o razorožitvi, ki je v celoti prepovedala določeno vrsto orožja, in ker je trenutno 155 držav njenih pogodbenic, še 16 držav pa je to konvencijo podpisalo, vendar je še niso ratificirale,

B. ker bo šesta revizijska konferenca, ki bo v Ženevi med 20. novembrom in 8. decembrom 2006, prva priložnost za države pogodbenice, da preučijo učinkovanje te konvencije od pete revizijske konference, ki se je zaključila leta 2002, in ker bo državam podpisnicam dala priložnost, da ponovno potrdijo svojo zavezanost popolni prepovedi biološkega orožja in da načnejo vprašanja o težavah ali pomanjkljivostih učinkovanja te konvencije,

C. ker se je prvi del pete revizijske konference zaključil s polomijo, zlasti zaradi umika vlade ZDA iz pogajanj o vzpostavitvi pravno obvezujočega mehanizma,

D. ker Konvencija o konvencionalnem orožju kljub nenehnemu povečevanju števila podpisnic (100 podpisnic uvodnega okvirnega sporazuma januarja 2006) še zdaleč ni univerzalna ter ker je število podpisnic njenih petih protokolov, ki vsebujejo določbe za izvrševanje te konvencije v praksi, še nižje,

1. poudarja, da bi morali biti cilji Evropske unije nadgraditev uspeha režima Konvencije o biološkem in toksičnem orožju ter njena nadaljnja krepitev in spodbujanje uspešnega izida šeste revizijske konference;

2. pozdravlja nenehno diplomatsko dejavnost Sveta in Komisije za ohranitev mednarodnih prizadevanj za okrepitev Konvencije o biološkem in toksičnem orožju in priznava vlogo EU pri spodbujanju preučevanja prostovoljnih neobvezujočih pregledov kot "ukrepov za krepitev zaupanja" ter krepitve nacionalne zakonodaje v obdobju pred revizijsko konferenco;

3. zato velik pomen pripisuje temeljiti in popolni reviziji učinkovanja Konvencije o biološkem in toksičnem orožju, da bi opredelili, razpravljali in e sporazumeli o ukrepih, ki jih je treba sprejeti za nadaljnjo okrepitev te konvencije;

4. poziva Svet in države članice, naj spodbudijo pristop vseh držav h Konvenciji o biološkem in toksičnem orožju, vključno s pozivom vsem državam, ki še niso pogodbenice, naj nemudoma pristopijo, ter z delovanjem v smeri izjave, da je prepoved biološkega in toksičnega orožja univerzalno zavezujoče pravilo mednarodnega prava;

5. zato spodbuja EU, naj to vprašanje načne v čezatlantskih forumih, zlasti v Natu, ter naj vlado ZDA prepriča, da se premakne s svojega enostranskega stališča ter naj prispeva k ponovni oživitvi in okrepitvi večstranskega okvira;

6. poziva Svet in Komisijo, naj spodbujata popolno izvrševanje obveznosti iz Konvencije o biološkem in toksičnem orožju ter, kjer je to potrebno, krepitev z njo povezanih nacionalnih izvedbenih ukrepov, vključno s kazensko zakonodajo in nadzorom nad patogenimi mikroorganizmi in toksini;

7. poziva Svet in države članice, da prispevajo k izboljšanju mehanizmov za preverjanje skladnosti ravnanja držav pogodbenic, in sicer s spodbujanjem prizadevanj za večanje preglednosti s pomočjo povečane izmenjave informacij med državami pogodbenicami, vključno z opredelitvijo ukrepov za presojo in povečanje geografske pokritosti in uporabnosti mehanizma ukrepov za krepitev zaupanja;

8. poziva Svet in države članice, naj spodbujajo spoštovanje obveznosti iz Resolucije Varnostnega sveta ZN št. 1540, zlasti za odpravo nevarnosti, da bi se biološko ali toksično orožje kupovalo v teroristične namene, vključno z morebitnim dostopom teroristov do materiala, opreme in znanja, ki jih bi bilo možno uporabiti za razvoj in proizvodnjo biološkega in toksičnega orožja;

9. poziva Svet in države članice, naj spodbudijo razmislek o delu, ki je bilo doslej opravljeno v okviru programa med sejami v obdobju med letoma 2003 in 2005, in odločitve o nadaljnjih ukrepih v zvezi s tem ter prizadevanja za razpravo in spodbujanje splošnega razumevanja ter učinkovitega ukrepanja zlasti o: izboljšanju mednarodnih zmogljivosti za odzivanje, preiskovanje ublažitev učinkov v primerih zatrjevane uporabe biološkega ali toksičnega orožja ali sumljivih izbruhov bolezni; krepitvi in širitvi nacionalnih in mednarodnih institucionalnih prizadevanj in obstoječih mehanizmov za nadzor, odkrivanje in ugotavljanje nalezljivih bolezni, ki prizadenejo ljudi, živali in rastline, ter za boj proti njim; vsebini, širjenju in sprejemanju kodeksov ravnanja za znanstvenike na področjih, ki jih zadeva Konvencija o biološkem in toksičnem orožju, da se poveča zavest o tej konvenciji ter da se ustreznim subjektom pomaga pri ravnanju v skladu z njihovimi pravnimi in strokovnimi obveznostmi ter etičnimi načeli;

10. poziva Svet in države članice, naj podprejo nadaljnji delovni program med sejami v obdobju med šesto in sedmo revizijsko konferenco, naj opredelijo posebna področja in postopke za nadaljnje napredovanje v okviru tega delovnega programa ter naj spodbudijo sklic sedme revizijske konference Konvencije o biološkem in toksičnem orožju, ki naj bo najkasneje leta 2011;

11. poziva EU in njene države članice, da si prizadevajo za zagotovitev, da bo področje uporabe Protokola III o zažigalnem orožju konvencije CCW razširjeno, da se tako prepreči nadaljnja uporaba izstrelkov iz belega fosforja proti vojaškim in civilnim ciljem ter da se zaustavi uporaba bojnih glav iz (osiromašenega) urana;

12. pozdravlja dejstvo, da je Protokol V o eksplozivnih ostankih vojne h Konvenciji o konvencionalnem orožju pričel veljati 12. novembra 2006 in tako postal obvezujoč mednarodni predpis; poudarja, da to pomeni, da morajo države očistiti svoje ozemlje neeksplodiranih bojnih sredstev, da bi se po konfliktih zmanjšalo število civilnih žrtev; poudarja tudi, da ta protokol obvezuje strani, ki so odgovorne za ostanke, da pomagajo pri njihovem čiščenju, čeprav zadevno ozemlje ni pod njihovim nadzorom; vztraja, da se ta protokol uporablja za vse vrste neeksplodiranih bojnih sredstev, tudi za strelivo kasetnih bomb;

13. je tudi prepričan, da bi veliko več držav moralo podpisati in ratificirati Konvencijo o konvencionalnem orožju in njenih pet protokolov, ter poziva Svet in Komisijo, naj storita vse, kar je mogoče, da vse države članice kakor tudi vse države, ki prejemajo razorožitveno pomoč, podpišejo in ratificirajo Protokol V, čeprav doslej še niso pristopile h Konvenciji o konvencionalnem orožju (npr. Libanon);

14. poziva EU in države članice, naj zahtevajo - v duhu cilja Konvencije o konvencionalnem orožju, da se sestavijo protokoli o ustreznih orožnih sistemih, ko je to potrebno in dokler še ni posebne konvencije o tem vprašanju, - da se sestavi poseben Protokol VI, da se nedvoumno prepove proizvodnja, kopičenje zalog, promet in uporaba vseh vrst kasetnega streliva (fragmentacijske bombe);

15. v tem smislu pozdravlja zlasti pozitivni odziv koalicije več kot 30 držav (med njimi veliko držav članic EU, vključno z Belgijo, Švedsko, Nemčijo, Francijo, Avstrijo, Dansko, Španijo in Češko republiko) in poziv Kofija Annana in Jana Egelanda na začetku revizijske konference za konvencijo CCW, naj se nemudoma pričnejo pogajanja za vzpostavitev celovite in učinkovite konvencije za prepoved kasetnega streliva po vsem svetu, kot je bilo to storjeno za protipehotne mine; poziva EU in vse države članice, da čim bolj dejavno podprejo to pobudo;

16. poziva države članice, Svet in Komisijo, naj si prizadevajo za zagotovitev, da bo tako za Konvencijo o biološkem in toksičnem orožju kot tudi za Konvencijo o konvencionalnem orožju v bližnji prihodnosti vzpostavljen stalni sekretariat, ki bo nadzoroval njuno uspešno izvajanje, podobno kot Organizacija za prepoved kemičnega orožja, ki je bila za ta namen ustanovljena s Konvencijo o kemičnem orožju;

17. naroči svojemu predsedniku, naj to resolucijo posreduje Svetu, Komisiji, parlamentom in vladam držav članic, parlamentom in vladam držav pogodbenic Konvencije o biološkem in toksičnem orožju (BTWC) in Konvencije o konvencionalnem orožju (CCW) ter ustreznim specializiranim nevladnim organizacijam.

[1] UL L 65, 7.3.2006, str. 51.

[2] UL L 88, 25.3.2006, str. 65.

[3] Sprejeta besedila, P6_TA(2005)0439.

--------------------------------------------------